Afe 2023 mu BECE a Ahyɛse Skuul esuafo no kyerɛwee no mu baa nsesa kakra wɔ mfe kakra a wodzi enyim no mu. Esuafo 600, 714 na wɔtsenaa mu kyerɛɛw dɛm nsɔhwɛ no. Nkanee yi bor 552,276 a wɔkyerɛɛw afe 2022 mu dzeno do 48,438. Ɔsan bor mfe ebien a ɔwɔ n’enyim no do 28,547: afe 2021 mu no, esuafo a wɔtsenaa nsɔhwɛ no mu kyerɛwee no hɔn dodow yɛ 572,167.
Nnyɛ nkanee yi nko na ɔdze nsesa ba nsɔhwɛ yi ne nkyerɛwee mu wɔ 2023 mu. Mfe kakra nna odzi afe 2023 enyim no, nna Mpanyin Nsɔwdo Skuul esuafo no tɔ dɛ wɔkyerɛw hɔn WASSCE nsɔhwɛ no wie ansaana Mbofra Nsɔwdo Skuul esuafo no akyerɛw hɔn BECE no. Na afe 2023 mu dze no, Ahyɛse Skuul esuafo no kyerɛɛw hɔn nsɔhwɛ no ntsɛm gyaa Mpanyin Nsɔwdo Skuul esuafo no. BECE akyerɛwfo no kyerɛɛw hɔn nsɔhwɛ no wɔ Dzifuu 7, – Dzifuu 11, 2023 mu ber nna Mpanyin Nsɔwdo Skuul mu esuafo a wosua nsaanodwuma ka hɔn adzesua no ho reyɛ hɔn nsaano nsɔhwɛ. Wɔhyɛ akyerɛw nsɔhwɛ no ase Dzifuu 25, 2023.
Adze kor so a ɔyɛ enyika wɔ afe 2023 mu nsɔhwɛ no ho nye esuafo no hɔn mu dodow a wɔyɛ mbanyin na dodow a wɔyɛ mbaa. Dza yɛtɔ tse no mpɛn pii nye dɛ mbanyin a wɔkyerɛw nsɔhwɛ no bi no dɔɔ so sen mbaa no. Afe 2021 BECE ne nkyerɛwee mu no, nna esuafo 572,167 no mu 287,730 na wɔyɛ mbanyin na 284,437 so yɛ mbaa. Esuafo 552,276 a wɔkyerɛwɛw 2022 BECE no mu 276,988 yɛ mbanyin na 275,288 a wɔaka no yɛ mbaa. Nkaneebu yi da no edzi dɛ mfe yinom mu no, mbanyin dodow a wɔkyerɛɛw nsɔhwɛ no dɔɔ so sen mbaa a wɔkyerɛwee no. Na afe 2023 mu no, esuafo 600,714 no mu 300,323 na wɔyɛ mbanyin na hɔn mu 300,391 yɛ mbaa. Iyi so da no edzi dɛ esuafo mbaa a wɔkyerɛɛw 2023 BECE nsɔhwɛ no dɔɔ so kyɛn mbanyin a wɔkyerɛɛw bi no.
Ɔwɔ mu dɛ mbaa no dɔɔ so sen mbanyin no dze, nnyɛ amantɔw no nyinara mu na nkanee no tse dɛm. Amantɔw no mu binom wɔ hɔ mbanyin no dɔɔ na binom so wɔ hɔ mbaa no na wɔdɔɔ so. Asante Mantɔw, Etsifi Epuei Mantɔw, Etsifi Atɔree na Nkran Kuropɔn Mantɔw mu no, mbaa no dɔɔ so wɔ hɔ kyɛn mbanyin no, na amantɔw nkaa no mu no, mbanyin no dɔɔ so kyɛn mbaa no. Nkran Kuropɔn Mantɔw mu no, mbaa a wɔbor mbanyin no do no yɛ 3,646. Na amantɔw no mu biara nnyi hɔ a no mu mbanyin no bor mbaa no dodow do bɛyɛ 2,700 mpo.
Nkaneebu yinom ma yehu nsesa na mpontu aba na nkankɔ edwir hɛn nwomasua mu wɔ Ghanaman yi mu, na ɔma yɛdze hɛn enyi bu hɛn nwomasua ne daakye mbrɛ ɔbɛyɛ.
